b"\n_START_ARTICLE_\nJeanne-Fran\xc3\xa7oise Fr\xc3\xa9miot de Chantal\n_START_SECTION_\nBiografia\n_START_PARAGRAPH_\nDe fam\xc3\xadlia noble, el seu pare era president del parlament de la Borgonya. Va casar-se el 1592 amb el bar\xc3\xb3 de Chantal, amb qui tingu\xc3\xa9 sis fills. Va ser \xc3\xa0via paterna de l'escriptora Madame de S\xc3\xa9vign\xc3\xa9._NEWLINE_Va enviduar en 1600 i el 1604 va trobar el bisbe de Ginebra Francesc de Sales, que predicava la quaresma a Dijon: commoguda pel seu carisma, el feu el seu director espiritual i n'esdevingu\xc3\xa9 deixeble. El 6 de juny de 1610, a la resid\xc3\xa8ncia del bisbe de Ginebra, a la casa de la Galerie d'Annecy, va fundar, amb Francesc de Sales i Charlotte de Br\xc3\xa9chard, la Congregaci\xc3\xb3 de Monges de la Visitaci\xc3\xb3, que esdevindria orde religi\xc3\xb3s el 1618._NEWLINE_Joana Francesca, despr\xc3\xa9s d'un any de noviciat, va fer la professi\xc3\xb3 religiosa de mans del bisbe i ingress\xc3\xa0 a l'institut que havia fundat. En va ser mare superiora al monestir de Par\xc3\xads entre 1618 i 1622._NEWLINE_El 1641 va morir al convent de l'orde a Molins.\n_START_SECTION_\nVeneraci\xc3\xb3\n_START_PARAGRAPH_\nProclamada beata per Benet XIV el 21 de novembre del 1751, Climent XIII la canonintz\xc3\xa0 el 16 de juliol del 1767. El seu cos \xc3\xa9s sebollita a l'esgl\xc3\xa9sia de la Visitaci\xc3\xb3 d'Annecy, al costat del de Francesc de Sales._NEWLINE_La seva festivitat \xc3\xa9s el 12 d'agost. Entre 1962 i 2001 s'havia celebrat el 12 de desembre, la vig\xc3\xadlia de l'aniversari de la seva mort, per\xc3\xb2 va canviar-se perqu\xc3\xa8 coincidia amb la festivitat de la Mare de D\xc3\xa9u de Guadalupe, proclamada patrona d'Am\xc3\xa8rica. Fins al 1962 s'havia celebrat el 21 d'agost."